**Ђорђе Милошевић,** виолончелиста (Београд, 1979). Дипломирао је на ФМУ у Београду. Школовао се у класама проф. Реље Ћетковића и Сандре Белић. Био је стипендиста Министарства културе и образовања Луксембурга где се усавршавао на Националном музичком конзерваторијуму у класи професора Клода Ђампелегринија (Claude Giampellegrini). Током школовања био је добитник многих награда на домаћим и међународним такмичењима. Као члан или као један од оснивача више истакнутих домаћих и страних камерних ансамбала наступао је на многим концертима и фестивалима у земљи и широм Европе (Србија, Црна Гора, БиХ, Македонија, Хрватска, Словенија, Румунија, Бугарска, Грчка, Русија, Француска, Немачка, Луксембург, Белгија, Шведска …). Од 2004. године редовно наступа на барокном виолончелу интерпретирајући барокну музику на аутентичан начин. Редовно остварује солистичке наступе, а последњих година се интензивно бави и извођењем дела савремених српских композитора остварујући велики број премијерно изведених дела домаћих аутора компонованих за виолончело. Остварио је трајне записе за потребе Радио-телевизије Србије, као и аудио записе у иностранству, од којих се издвајају снимци за ЕRТ и *European Broadcasting Union*. Члан је Удружења музичких уметника Србије.